b'\n_START_ARTICLE_\nGaisras\n_START_PARAGRAPH_\nGaisras \xe2\x80\x93 nekontroliuojamas, vykstantis ne tam skirtoje vietoje degimas, keliantis pavoj\xc5\xb3 \xc5\xbemogui, turtui ar aplinkai. Gaisro prie\xc5\xbeastys b\xc5\xabna nat\xc5\xabralios arba technin\xc4\x97s, atskirai i\xc5\xa1skiriant ty\xc4\x8din\xc4\xaf padegim\xc4\x85. Pirmuoju bei svarbiausiu gaisro pavojumi laikomos nuodingos dujos (anglies monoksidas, ciano dujos ir pan.), kurios paprastai ateina daug anks\xc4\x8diau nei liepsna.\n_START_SECTION_\nPradinis gaisras\n_START_PARAGRAPH_\nU\xc5\xbesidegus degioms med\xc5\xbeiagoms prasideda pradinis gaisras, kuris, liepsnai plintant, paprastai trunka apie 4 minutes. Ma\xc5\xbedaug nuo penktos minut\xc4\x97s pavojing\xc5\xb3 duj\xc5\xb3 koncentracija patalpoje jau darosi mirtinai pavojinga.\n_START_SECTION_\nVietinis gaisras\n_START_PARAGRAPH_\nPaskui jis pereina \xc4\xaf vadinam\xc4\x85 vietin\xc4\xaf gaisr\xc4\x85, kuris trunka iki ma\xc5\xbedaug devintos minut\xc4\x97s, kol bendra kambario temperat\xc5\xabra pakyla auk\xc5\xa1\xc4\x8diau jame esan\xc4\x8di\xc5\xb3 med\xc5\xbeiag\xc5\xb3 (bald\xc5\xb3 ir pan.) u\xc5\xbesiliepsnojimo temperat\xc5\xabros (paprastai apie 500\xe2\x80\x93600 laipsni\xc5\xb3).\n_START_SECTION_\nPli\xc5\xabpsnis\n_START_PARAGRAPH_\nSekan\xc4\x8dios stadijos (angl. Flashover) metu temperat\xc5\xabra pakyla iki ma\xc5\xbedaug 1000 laipsni\xc5\xb3, ugnies plitimo greitis paprastai b\xc5\xabna apie 10 metr\xc5\xb3 per minut\xc4\x99.\n_START_SECTION_\nD\xc5\xabminis sprogimas\n_START_PARAGRAPH_\nPli\xc5\xabpsnio stadijos metu neretai susidaro daug degi\xc5\xb3 duj\xc5\xb3, kurioms sudegti nebepakanka deguonies. Patekus \xc4\xaf patalp\xc4\x85 papildomai oro (tarkim, atidarius duris) \xc4\xafvyksta labai pavojingas d\xc5\xabminis sprogimas. Art\xc4\x97jan\xc4\x8dio sprogimo po\xc5\xbeymiai yra tams\xc5\xabs (juodi ar geltoni) d\xc5\xabmai, ypa\xc4\x8d jei jie plonomis srovel\xc4\x97mis sruvena pro liepsnojan\xc4\x8dios patalpos nesandarumus (tarkim, sutr\xc5\xabkin\xc4\x97jusi\xc5\xb3 lang\xc5\xb3 ply\xc5\xa1ius). \xc5\xa0i\xc5\xb3 sroveli\xc5\xb3 intensyvumas laikui b\xc4\x97gant kinta, kartais d\xc5\xabmams pasukant atgal \xc4\xaf liepsnojan\xc4\x8di\xc4\x85 patalp\xc4\x85 (\xe2\x80\x9ekv\xc4\x97pavimo efektas\xe2\x80\x9c). Pasteb\xc4\x97j\xc4\x99 art\xc4\x97jan\xc4\x8dio d\xc5\xabminio sprogimo \xc5\xbeenklus, gaisrininkai paprastai nedelsiant pasitraukia.\n_START_SECTION_\nKamino efektas\n_START_PARAGRAPH_\nLiepsnai toliau plintant, susidaro pana\xc5\xa1i \xc4\xaf \xc5\xbeidinyje su kaminu esan\xc4\x8di\xc4\x85 pad\xc4\x97tis: \xc4\xafkait\xc4\x99s kar\xc5\xa1tas oras kyla auk\xc5\xa1tyn, u\xc5\xbeleisdamas viet\xc4\x85 i\xc5\xa1 aplinkos ateinan\xc4\x8diam \xc5\xa1altam orui. \xc5\xa0is \xc5\xa1altas oras tiekia liepsnai deguon\xc4\xaf (dar labiau j\xc4\x85 \xc4\xafp\xc5\xabsdamas), o kar\xc5\xa1to oro srautas padeda gaisrui plisti auk\xc5\xa1tyn. Yra buv\xc4\x99 atvej\xc5\xb3, kuomet i\xc5\xa1sigelb\xc4\x97jo tik tie sta\xc4\x8diame tunelyje gaisro apimto traukinio keleiviai, kurie nuo gaisro trauk\xc4\x97si \xc5\xbeemyn, nes kamino efektas suk\xc5\xabr\xc4\x97 galing\xc4\x85 kylant\xc4\xaf liepsnos ir nuoding\xc5\xb3 d\xc5\xabm\xc5\xb3 sraut\xc4\x85. Ta\xc4\x8diau ra\xc5\xa1oma, jog \xc5\xa1is efektas kai kada gali ir palengvinti gelb\xc4\x97ti \xc5\xbemones.\n_START_SECTION_\nUgnies audra\n_START_PARAGRAPH_\nUgnies audra (angl. firestorm) yra katastrofi\xc5\xa1kas rei\xc5\xa1kinys, kuomet ugnis \xc4\xafgauna savo v\xc4\x97jo sistem\xc4\x85, palaikydama kamino efekt\xc4\x85 gaisro apylink\xc4\x97se. Ugnies audra da\xc5\xbeniausiai pasitaiko itin dideli\xc5\xb3 mi\xc5\xa1ko ar \xc5\xbeol\xc4\x97s gaisr\xc5\xb3 metu, ta\xc4\x8diau karo metu masi\xc5\xa1kai bombarduojant buvo steb\xc4\x97ta ir miestuose. Mieste kilusios ugnies audros auk\xc5\xb3 skai\xc4\x8dius paprastai skai\xc4\x8diuojamas de\xc5\xa1imtimis t\xc5\xabkstan\xc4\x8di\xc5\xb3 (per 1945 m. kovo 9 d. bombardavim\xc4\x85 Tokijuje \xc5\xbeuvo apie 120,000 \xc5\xbemoni\xc5\xb3).\n_START_SECTION_\nGaisr\xc5\xb3 skirstymas pagal mast\xc4\x85\n_START_PARAGRAPH_\nPateikiama voki\xc5\xa1ka klasifikacija Gaisras, kur\xc4\xaf galima u\xc5\xbegesinti vienu kitu indu vandens, nenaudojant gesintuv\xc5\xb3, vadinamas pradiniu gaisru. Jis jau yra pakankamai pavojingas \xc5\xbemon\xc4\x97ms, nes i\xc5\xa1siskiria nema\xc5\xbeai nuoding\xc5\xb3 duj\xc5\xb3. Ma\xc5\xbeasis gaisras, kur\xc4\xaf irgi dar da\xc5\xbenai u\xc5\xbegesina ne ugniagesiai, gali b\xc5\xabti \xc4\xafveiktas paprastu gesintuvu ar ne daugiau kaip vienu vandens vamzd\xc5\xbeiu. Ma\xc5\xbeiesiems priskiriami \xc5\xbeol\xc4\x97s gaisrai, liepsnojantys automobiliai, degantys \xc5\xa1iuk\xc5\xa1li\xc5\xb3 konteineriai ir pan._NEWLINE_Gaisras, kur\xc4\xaf vis dar neabejotinai gali u\xc5\xbegesinti viena ar retai kada dvi gaisrinink\xc5\xb3 ma\xc5\xa1inos (ne daugiau kaip trys vandens vamzd\xc5\xbeiai) vadinamas vidutiniu gaisru. Jiems priskiriami patalp\xc5\xb3, dideli\xc5\xb3 sunkve\xc5\xbeimi\xc5\xb3 ir traukini\xc5\xb3 gaisrai, taip pat ir nedideli mi\xc5\xa1ko gaisrai._NEWLINE_Dar didesnio masto gaisras vadinamas dideliu gaisru. Jo metu neretai jau tenka ne gesinti ugnies \xc5\xa1altin\xc4\xaf, o atkirsti galimus jos tolimesnio plitimo kelius. Didelis gaisras gali kelti katastrofos pavoj\xc5\xb3._NEWLINE_Pramon\xc4\x97je pasitaikantys itin didelio masto gaisrai (degantys tanklaiviai, stamb\xc5\xabs pastatai ir pan.) bei dideli mi\xc5\xa1ko gaisrai priskiriami gaisro katastrofoms.'